હોંગકોંગ તા. 8: શિક્ષણ ક્ષેત્રમાં સખાવત કરવા અલી બાબાના ટોચના પદેથી ઉતરી જવાનું મારું આયોજન છેં એમ 420 અબજ ડોલરની ચીની ઈ-કોમર્સની આ વિરાટ પેઢીના સહસ્થાપક અને એકઝીકયુટીવ ચેરમેન જેક મા (54)એ જણાવ્યું હતું. અંગ્રેજીના પૂર્વ શિક્ષક જેક માએ 1999માં અન્ય 17 જણા (જેમાંના કેટલાક તેમના વિદ્યાર્થી હતા) સાથે મળી અલીબાબા શરૂ કરી હતી, આજે તે એ સ્તરની વિશ્વની ગંજાવર ઈ-કોમર્સ અને ડિજિટલ પેમેન્ટની કંપની બની છે, જે ચીની પ્રજાના શોપિંગ, ખરીદશકિતમાં ખાસો બદલાવ લાવી છે. તેણે તેની નેટ વર્થ 40 અબજ ડોલરથી વધુની કરીને ચીનના સૌથી ધનાઢય ઈન્સાન બનાવ્યા. અનેક ચીની નાગરિકો તેમને દેવતાસમા ગણી તેમની છબિ ઘરોમાં ટાંગતા થયા છે.